Na svete zomrie na infarkt asi 7 miliónov ľudí ročne.
Srdcovo-cievne ochorenia,
ktoré infarkt, ale aj porážku a ďalšie problémy spôsobujú,
sú hlavným zabijakom ľudstva.
Čo teda infarkt spôsobuje?
Podobne ako všetky svaly, aj srdce potrebuje kyslík.
Počas infarktu ho nedostáva dosť.
Tukové nánosy alebo plaky
sa vytvárajú na stenách našich vencovitých tepien.
To sú cievy, ktoré zásobujú srdce okysličenou krvou.
Ako starneme, tieto plaky postupne rastú,
niekedy zhrubnú,
stvrdnú
alebo sa zapália.
Nakoniec sa môžu zmeniť na blokádu.
Ak sa niektorý z plakov naštrbí alebo praskne,
za pár minút sa na ňom vytvorí krvná zrazenina
a čiastočne uzavretá tepna sa zapchá úplne.
Tok krvi do srdcového svalu sa zastaví
a bunky začnú bez kyslíka po niekoľkých minútach hynúť.
To je infarkt myokardu.
Bez liečby sa môže stav rýchlo zhoršiť.
Poranený sval nemusí byť schopný ďalej pumpovať krv
a jeho rytmus sa môže stať nepravidelným.
V najhoršom prípade môže infarkt spôsobiť náhlu smrť.
A ako viete, že niekto dostal infarkt?
Najčastejší príznak je bolesť na hrudníku
spôsobená dusiacim sa srdcovým svalom.
Pacienti ju popisujú ako drvivú alebo zvieravú.
Môže vyžarovať do ľavého ramena,
sánky,
chrbta
alebo brucha.
Ale nie je vždy tak náhla a dramatická ako vo filmoch.
Niektorí ľudia pociťujú nevoľnosť
alebo sú dýchaviční.
Príznaky môžu byť menej výrazné u žien a starých ľudí.
U nich môžu byť hlavné signály slabosť a únava.
A prekvapujúco u mnohých ľudí,
najmä u tých s diabetom, ktorý postihuje nervy vedúce bolesť,
môže byť infarkt tichý (bez bolesti).
Ak si myslíte, že niekto by mohol mať infarkt,
najdôležitejšou vecou je rýchlosť.
Ak môžete zavolať rýchlu zdravotnú pomoc, urobte to.
Je najrýchlejšou cestou ako sa dostať do nemocnice.
Podanie aspirínu, ktorý riedi krv,
a nitroglycerínu, ktorý rozširuje tepny,
môže zabrániť zhoršeniu infarktu.
Na pohotovosti doktori dokážu infarkt diagnostikovať.
Bežne používajú elektrokardiogram,
ktorý zobrazuje elektrickú aktivitu srdca,
a krvné testy na posúdenie poškodenia srdcového svalu.
Pacient je potom preložený na intervenčnú kardiologickú jednotku,
kde sa robia vyšetrenia na zistenie miesta blokády.
Kardiológovia dokážu zablokovanú tepnu otvoriť
nafúknutím balónika počas zákroku zvanom angioplastika.
Často na miesto vkladajú aj kovový alebo polymérový stent,
ktorý udržuje tepnu otvorenú.
Rozsiahlejšie blokády si môžu vyžadovať chirurgický zákrok – tzv. bypass.
S použitím časti žily alebo tepny z inej oblasti tela
dokáže kardiochirurg premostiť tok krvi cez blokádu.
Tieto zákroky obnovujú cirkuláciu krvi v srdcovom svale
a obnovujú tak jeho funkciu.
Liečba infarktu sa zlepšuje,
no rozhodujúca je prevencia.
Hlavné rizikové faktory sú genetika a životný štýl.
Dobrá správa je, že svoj životný štýl môžete zmeniť.
Cvičenie, zdravá strava a zníženie hmotnosti
znižujú riziko infarktu,
či už ste nejaký predtým mali, alebo nie.
Doktori odporúčajú cvičiť niekoľkokrát týždenne
aeróbne i silové cvičenia.
Srdce šetriaca strava má nízky príjem cukrov
a nasýtených mastných kyselín;
obe sú spojené s chorobami srdca.
Takže čo by ste mali jesť?
Veľa rastlinnej vlákniny,
kuracina a ryby namiesto červeného mäsa,
celozrnné potraviny a orechy ako vlašské orechy a mandle,
to všetko je prospešné.
Dobrá strava a cvičebný plán tiež udržujú zdravú telesnú hmotnosť,
čo takisto znižuje riziko infarktu.
A samozrejme aj lieky pomáhajú predchádzať infarktom.
Doktori napríklad často predpisujú nízke dávky aspirínu,
najmä pacientom, ktorí už infarkt mali,
a tým, ktorí majú vysoké riziko.
Lieky, ktoré dokážu ovplyvniť rizikové faktory
ako krvný tlak, cholesterol a diabetes,
tiež znižujú pravdepodobnosť infarktu.
Infarkty môžu byť bežné, no nemusia byť nevyhnutné.
Zdravá strava,
nefajčenie,
dobrá kondícia
a veľa spánku a smiechu,
to všetko pracuje pre to, aby váš najdôležitejší sval
naďalej správne pracoval.